夜坐
作者：程俱
朝代：宋

paragraphs: 饑烏夜啼棲復起，仡粟飛光透窗紙。
捲簾萬瓦白生煙，桂影扶疏浄如洗。
回腸正隨清漏轉，葉下空庭亂如霰。
青燈耿耿夜何其，雲篆吐蘭初一線。
歲云暮矣萬竅號，霜天旅雁求其曹。
月行虚空幾萬里，羣犬吠光聲正豪。
蒲團瞑目空危坐，逝者如斯白駒過。
悠悠昨夢不可攀，此身此心何日閑。